#  Projekts

## LATVIJAS REPUBLIKAS MINISTRU KABINETS

2015.gada Noteikumi Nr.

Rīgā (prot.Nr. §)

**Kārtība, kādā atsevišķām muitas uzraudzībā esošajām nefasētajām šķidrajām precēm piemēro dabisko zudumu apmērus**

Izdoti saskaņā ar Muitas likuma

4.panta trešo daļu

**I. Vispārīgie jautājumi**

1. Noteikumi nosaka kārtību, kādā atsevišķām muitas uzraudzībā esošajām nefasētajām šķidrajām precēm (turpmāk – preces) piemēro dabisko zudumu apmērus.

2. Noteikumi attiecas uz precēm, kuras tiek klasificētas Kombinētās nomenklatūras, kas noteikta Padomes 1987.gada 23.jūlija Regulas (EEK) Nr.[2658/87](http://eur-lex.europa.eu/LexUriServ/LexUriServ.do?uri=CELEX:31987R2658:LV:HTML) par tarifu un statistikas nomenklatūru un kopējo muitas tarifu (turpmāk – regula Nr.2658/87) I pielikuma:

2.1. 22.nodaļā (tikai alkoholiskie dzērieni un spirts);

2.2. 27.nodaļā;

2.3. 38.nodaļas 14., 24. un 26.pozīcijā.

3. Dabiskie zudumi šo noteikumu izpratnē atbilstoši Eiropas Komisijas 1993.gada 2.jūlija Regulas (EEK) Nr.2454/93, ar ko nosaka īstenošanas noteikumus Padomes Regulai (EEK) Nr.2913/92 par Kopienas Muitas kodeksa izveidi, 862.pantā noteiktajam ir dabiskie zudumi, kas rodas preču faktiskās dabas dēļ.

4. Preču faktisko daudzumu apliecina ar:

4.1. atbilstošiem attiecīgo valsts uzraudzības un kontroles iestāžu izsniegtajiem dokumentiem, vai

4.2. kompetentā eksperta, kuram ir attiecīgs apliecinājums veikt preču daudzuma uzmērīšanu, atzinumu, vai

4.3. komerciālu dokumentu, kas sagatavots atbilstoši normatīvajos aktos par preču pārvadājumiem noteiktajam (piemēram, komercakts, vispārējā parauga akts, pieņemšanas-nodošanas akts, svēršanas akts), ja precēm ir piemērota muitas procedūra – tranzīts vai izvešana.

5. Ja mērījumos konstatētais preces faktiskais dabiskā zuduma apmērs ir mazāks par šo noteikumu 15. un 16.punktā noteiktajiem zuduma apmēriem, par preču dabiskā zuduma apmēru uzskata konstatēto preču faktiskā zuduma apmēru.

6. Persona, uzglabājot preces, mērījumus veic katra mēneša pēdējā darba dienā vai dienā, kurā tiek veikta pēdējā darbība ar precēm, katrā rezervuārā to glabāšanas vietā un ziņas par preču mērījumiem dokumentē atsevišķi par katru rezervuāru tā, lai uzskaite atspoguļotu faktisko preču daudzumu.

7. Nosakot šo noteikumu 2.punktā minētajām precēm zuduma pieļaujamos apmērus, ņem vērā šādus faktorus:

7.1. preces dabiskie zudumi (preces masas samazināšanās, preces kvalitātei saglabājoties atbilstoši normatīvajiem aktiem, kas nosaka preces kvalitātes prasības) – zudumi, kuri izriet no preces fizikāli ķīmiskajām īpašībām un meteoroloģisko faktoru iedarbības. Preces dabiskā zuduma apmērs ir neatgriezeniski zudumi, kas ir fizikālo procesu tiešas sekas, kā arī ar tehnoloģisko iekārtu izmantošanu saistītie zudumi (piemēram, iztvaikojumi no visu veidu rezervuāriem, sūkņu un aizbīdņu blīvslēgiem);

7.2. mērījumu kļūda – izmērīto vērtību novirze no patiesajām vērtībām, kas rodas mērīšanas līdzekļa neprecizitātes dēļ (mērīšanas līdzekļa pieļaujamā novirze no nominālizmēra);

7.3. preces tilpuma izmaiņas temperatūras ietekmē – tilpuma izmaiņas, mainoties temperatūrai dažādos mērījumu veikšanas laikos un vietās.

8. Preces daudzuma uzmērīšanas laikā komersants pārtrauc visas darbības ar šo noteikumu 2.punktā minētām precēm rezervuārā, kurā tiek veikti mērījumi.

**II. Regulas Nr.2658/87 I pielikuma 22.nodaļā minēto preču daudzuma mērīšana un faktiskā zuduma noteikšana**

9. Regulas Nr.2658/87 I pielikuma 22.nodaļā minēto preču faktisko daudzumu mēra izmantojot mērīšanas līdzekļus, kas atbilst normatīvajiem aktiem par metroloģiskajām prasībām mērīšanas līdzekļiem pēc šādiem parametriem, nosakot:

9.1. mērīšanas līdzekļa rādījumu;

9.2. tilpumu (litros) vai masu (kg);

9.3. tilpuma koncentrāciju procentos (nolasījums pēc mērīšanas līdzekļa rādījuma);

9.4. spirta saturu (tilpuma procentos);

9.5. absolūtā spirta tilpumu (litros);

9.6. temperatūru (°C), koeficientu (atbilstoši 1.pielikumam), tilpumu (absolūtā spirta litros) un tilpuma noteikšanas metodi.

10. Spirta daudzuma noteikšanā atļauts lietot arī masas mērvienības, pārrēķinot absolūtā spirta tilpuma mērvienībās saskaņā ar šo noteikumu [11.2.apakšpunktu](http://www.likumi.lv/doc.php?id=215732&from=off#p8).

11. Absolūtā (bezūdens) spirta tilpumu mēra:

11.1. izmantojot šādu formulu, ja lieto tilpuma mērvienības:

V20 = V1 \* n, kur

V20 – absolūtā (bezūdens) spirta tilpums (litros) 20 °C temperatūrā;

V1 – spirta un ūdens šķīduma tilpums (litros) faktiskajā temperatūrā;

n – koeficients absolūtā spirta tilpuma aprēķināšanai 20 °C temperatūrā atkarībā no spirta un ūdens šķīduma faktiskās temperatūras un satura (1.pielikums);

11.2. izmantojot šādu formulu, ja lieto masas mērvienības:

V20 = m \* k, kur

V20 – absolūtā (bezūdens) spirta tilpums (litros) 20°C temperatūrā;

m – spirta un ūdens šķīduma masa (kg) faktiskajā temperatūrā;

k – absolūtā spirta tilpuma aprēķināšanas koeficients spirta un ūdens šķīdumā 20°C temperatūrā vienā kilogramā atkarībā no spirta satura šķīduma sastāvā (2.pielikums).

**III. Regulas Nr.2658/87 I pielikuma 27.nodaļā un 38.nodaļas 14., 24. un 26.pozīcijā minēto preču daudzuma mērīšana un faktiskā zuduma noteikšana**

12. Regulas Nr.2658/87 I pielikuma 27.nodaļā un 38.nodaļas 14., 24. un 26.pozīcijā minēto preču faktisko daudzumu mēra, izmantojot mērīšanas līdzekļus, kas atbilst normatīvajiem aktiem par metroloģiskajām prasībām mērīšanas līdzekļiem, nosakot:

12.1. līmeni rezervuārā (prece + ūdens) milimetros;

12.2. līmeni rezervuārā (ūdens) milimetros;

12.3. līmeni rezervuārā (prece) milimetros;

12.4. tilpumu rezervuārā (ūdens) m3;

12.5.tilpumu rezervuārā (prece) m3;

12.6. preces temperatūru (°C);

12.7. preces blīvumu (g/cm3);

12.8. preces masu (kg).

13. Regulas Nr.2658/87 I pielikuma 27.nodaļā un 38.nodaļas 14., 24. un 26.pozīcijā minēto preču faktiskā zuduma apmēru aprēķina, izmantojot šādu formulu:

Npz = Um – Fm – (Fm \* Km), kur

Npz – Regulas Nr.2658/87 I pielikuma 27.nodaļā un 38.nodaļas 14., 24. un 26.pozīcijā minētais preču faktiskais zudums (kilogramos);

Um – uzskaitē vai pavaddokumentos norādītais Regulas Nr.2658/87 I pielikuma 27.nodaļā un 38.nodaļas 14., 24. un 26.pozīcijā minētais preču daudzums (kilogramos);

Fm – Regulas Nr.2658/87 I pielikuma 27.nodaļā un 38.nodaļas 14., 24. un 26.pozīcijā minētais preču faktiskais daudzums (kilogramos);

Km –mērīšanas līdzekļa kļūda (procentos).

**IV. Preču dabiskā zuduma apmēri**

14. Veicot 2.punktā minēto preču faktiskā atlikuma mērījumus un aprēķinus, lai noteiktu dabisko zudumu apmērus, komersants sastāda aktu (izņemot muitas procedūru – tranzīts un izvešana), kurā norāda šādu informāciju:

14.1. mērījumu uzsākšanas datums un laiks;

14.2. Kombinētās nomenklatūras kods;

14.3. preces nosaukums;

14.4. rezervuāra, kur glabā preci, numurs;

14.5. preces daudzums (kilogramos);

14.6. zudumi, ja tādi ir;

14.7. datums un laiks, kad minētais process ir pabeigts;

14.8. atbildīgais komersanta pārstāvis (paraksts un tā atšifrējums).

15. Piemērojot muitas noteikumos atzītus preču izmantošanas veidus (izņemot muitas procedūru – tranzīts un izvešana), muitas parāds nerodas par faktisko zudumu, kura apjoms (procentos) no preču uzskaitē vai pavaddokumentos norādītā daudzuma nepārsniedz:

15.1. vieglajām eļļām (t.sk. benzīns) – 0,4%;

15.2. vidējām eļļām (t.sk. petrolejai, tās aizstājējproduktiem un komponentiem) – 0,3%;

15.3. gāzeļļām (arī dīzeļdegvielai) – 0,2%;

15.4. degvieleļļām – 0,2%;

15.5. ziežeļļām – 0,1%;

15.6. eļļas atkritumiem – 0,2%;

15.7. aromātiskajiem naftas produktiem – 0,4%;

15.8. gāzēm, izņemot dabasgāzi, – 1,1 %;

15.9. jauktajiem organiskajiem šķīdinātājiem – 0,4 %;

15.10. naftas produktiem, kas tiek klasificēti regulas Nr.[2658/87](http://eur-lex.europa.eu/LexUriServ/LexUriServ.do?uri=CELEX:31987R2658:LV:HTML) I pielikumā, 27.12. un 27.13. preču pozīcijā – 0,1%;

15.11. antiseptiķiem (uz naftas bāzes) – 0,2%;

15.12. spirtam un alkoholiskajiem dzērieniem – 0,2%;

15.13. vīnam un raudzētajiem dzērieniem, kā arī starpproduktiem – 0,3%.

16. Muitas parāds nerodas, ja, piemērojot muitas procedūru – tranzīts, faktiskā zuduma apmēri (procentos) no muitas deklarācijā vai pavaddokumentos norādītā daudzuma nepārsniedz:

16.1. pārvietojot produktus, kas tiek kvalificēti regulas Nr.2658/87 I pielikuma 27.nodaļā un 38.nodaļas 14., 24. un 26.pozīcijā;

16.1.1.ar autotransportu – 0,4%;

16.1.2. ar dzelzceļa transportu,starptautiskajos dzelzceļa pārvadājumos saskaņā ar 1951.gada 1.novembra Nolīgumu par starptautisko dzelzceļa kravu satiksmi (SMGS) – 1%;

16.1.3. pa cauruļvadiem – 0,2%;

16.1.4. ar kuģiem – 0,2%;

16.2. pārvietojot spirtu un alkoholiskos dzērienus, kas tiek klasificēti regulas Nr.2658/87 I pielikuma 22.nodaļā – 0,2%.

17. Ja, precēm, kas izlaistas muitas procedūrā – izvešana, mērījumos konstatētais faktiskais dabiskais zudums (procentos no muitas deklarācijā vai pavaddokumentos norādītā daudzuma) pārsniedz šo noteikumu 16.punktā noteiktos zuduma apmērus, izvešanas deklarācijā veic atbilstošus labojumus, samazinot izvešanas deklarācijā norādīto preču daudzumu par daudzumu, kas pārsniedz šo noteikumu 16.punktā noteiktos zuduma apmērus.

18. Noteikumi stājas spēkā 2015.gada 1.martā.

Ministru prezidente L.Straujuma

Finanšu ministrs J.Reirs

30.01.2015. 7:35

1 152

E. Hartmane

Finanšu ministrijas

Netiešo nodokļu departamenta

Muitas un akcīzes nodokļa nodaļas vecākā referente

tālr. 67095525, Ella.Hartmane@fm.gov.lv